  Анжелика Тихонова корреспондент Пинал лыдӟисьёслэн «Улэп классика» («Живая классика») калыккуспо вожвылъяськонзылэн улосвыл люкетэзлэн йылпумъяназ Удмуртиысь 102 пиналъёс пыриськизы. Соос яратоно литература произведениосысьтызы люкетъёссэ лыдӟизы. Со сярысь элькунысь дышетонъя но тодосъя министерстволэн пресс-службаез ивортэ. Вожвылъяськонлэн огъяросси финалаз «Артек» калыккуспо нылпи лагерьын Удмуртилэсь данзэ утьыны Глазкарысь Илья Ворожцов, Ижкарысь Александра Кутафьева но Кизнерысь Кирилл Головлёв луонлык басьтӥзы. «Улэп классикалэн» улосвыл люкетысьтыз жюрилэн ёзчиез Вадим Костылев туэ выль произведениос потӥзы, пиналъёс реквизитэн быгатыса ужаны кутскизы шуыса пусйиз. Шумпотӥсько, куке быдэсъясьлэсь «валась» синъёссэ адӟисько. Нылпи вала но сюлэмыз пыр поттэ сое, мар сярысь вера. Котьку адӟиське, куке быдэсъясь текстэз ачиз пыр «поттэ», нош куке сое кулэ интыын вис карыны но ударениос пуктыны гинэ дышетӥзы. Сыӵе умой возьматонъёс туэ шӧдскымон тросгес вал Вадим Костылев, «Улэп классика» вожвылъяськонлэн улосвыл люкетысьтыз жюрилэн ёзчиез Туэ эпидемиологи югдурен сэрен вормисьёсты кык вожвылъяськон нуналъёсъя гинэ шараязы, йылпумъян люкетсэ нимысьтыз ӧз радъялэ Пусъём, вожвылъяськнэ кунгож сьӧрысь пыриськисьёсты куартолэзе «Артек» лагере кутыны уз быгатэ. Соин сэрен конкурслэн оргкомитетэз котькуд улосвылысь вить пиналъёсты лагере келяны пумкылъян кутӥз. Со пыриськисьёс, кудъёсыз баллъёссыя вормисьёс бӧрсьы мыно. Соос конкурс эскеронъёсы уз пыриське, но мукет ужен вырозы. Озьы, Удмуртиысь, куинь вормисьёс сяна, «Артеке» Глазкарысь Руслан Бяков но Илья Бураков мынозы Нылпиослы ватсаса тодон-валан сётонъя элькун центр Тодэ вайытом, кылем арын Можгаысь Ярослав Зорин вожвылъяськонлэн суперфиналистэз луиз но Москваысь Горд площадьын ассэ возьматӥз вал.  Тегъёс: Дышетон Удмуртия вожвылъяськон пиналъёс кылбурет  